Tilbage i oktober sidste år hærgede en påsat brand Holmegårdsskolen i Hjørring. To drenge på henholdsvis 11 og 13 år indrømmer nu, at det var dem, der satte ild på skolen. Derudover har de også erkendt at stå bag en påsat brand i FDF-gården i november. Det oplyser Vicepolitikommissær Jens Erik Poulsen fra Nordjyllands Politi i Hjørring. Politiet fandt frem til de to ved at afhøre en lang række mennesker, hvoraf flere pegede på de to drenge som mulige gerningsmænd. Hvad der nu skal ske med drengene er op til de kommunale myndigheder i samråd med forældrene.

Referat:
To drenge på henholdsvis 11 og 13 år har indrømmet, at de står bag en påsat skolebrand i Hjørring.